**Ivan Selak** (Bjelovar, 27. 12. 1959), vojni pilot, brigadir Hrvatske vojske, kapetan Jugoslavenske narodne armije, prema mišljenju mnogih, najbolji hrvatski i jedan od najiskusnijih europskih borbenih pilota.

Biografija
----------

### Karijera u JRZ-u i prebjeg 1992 godine

Brigadir Ivan Selak je rođen 27. 12. 1959 godine u Bjelovaru. U Jugoslavenskom ratnom zrakoplovstvu (JRZ) služio je od 1979 godine. Prvi samostalni let MiG-om-21 izveo je još potkraj 1981 godine. 1992 godine bio je stacioniran na vojnom Aerodromu Ponikve kod Titovih Užica u činu kapetana JRZ-a. Na istom aerodromu je u to vrijeme služio i njegov vjenčani kum, pukovnik Ivica Ivandić. U vrijeme Rata u Hrvatskoj, nakon prijašnjih prebjega pilota Danijela Borovića i Rudolfa Perešina na hrvatsku stranu, oprez unutar JRZ-a je bio povećan. Brigadir Selak i pukovnik Ivandić su bili stacionirani u istoj eskadrili i stanovali su u istoj zgradi. Planiranje prebjega na hrvatsku stranu su započeli mjesecima ranije. No postojao je i bitan uvjet koji je sve činio kompliciranijim, željeli su otići zajedno. Pukovnik Ivandić je još sredinom 1991 godine rekao brigadiru Selaku: "*Nećeš valjda otići bez mene?*" Tada još nisu znali, ali čim je netko od pilota Hrvata prešao na drugu stranu, motrenje ostalih bilo je pojačano. Kontraobaveštajna služba (KOS) je pokušavala svašta, stavljali im doušnike kao sustanare, pokušavali ih opiti, te provokacijama izvući podatke. Otegotne okolnosti su prolongirale prebjeg. Brigadir Selak je u oktobru 1991 godine doživio avionsku nesreću, u kojoj su dvojica njegovih kolega izgorjela. On je jedini preživio. Zbog toga je dobio dozvolu da opet može poletjeti tek u martu 1992 godine. 15. 5. 1992 godine brigadir Selak i pukovnik Ivandić su sa dva MiG-a-21 prebjegli na hrvatsku stranu. Dio eskadrile, s osam MiG-ova-21 po četiri para, u kojemu je letio i pukovnik Ivandić, uvježbavao je program za obilježavanje "Dana vazduhoplovstva JRZ-a". Jedan pilot je otpao zbog zdravstvenih problema i u posljednji letački par upao je brigadir Selak. Na planiranju leta Selak i Ivandić se nisu ni pogledali. Nisu se željeli otkriti, ali su znali da je nastupio odlučujući trenutak. Prvi je poletio pukovnik Ivandić. Već je radio krug oko Srbije i imao problema s količinom goriva. Naime, u skladu s dogovorom čekao je radiopotvrdu brigadira Selaka, inače potpuno regularnu, da je i on poletio. Kad je potvrda napokon stigla, pukovnik Ivandić je krenuo prema Splitu. Središte Dalmacije bio je logičan i najbliži izbor. Brigadir Selak se ubrzo odvojio od svog para i krenuo prema Zagrebu. Imao je i previše goriva. Obojica su, ovisno o okolnostima, bila spremna sletjeti bilo gdje, "*pa i na autoput, samo da je u Hrvatskoj*". Obojica su na kraju sretno sletjela, pukovnik Ivandić na Resnik, a brigadir Selak na Pleso. U Hrvatskoj se znalo, svega par osoba, da dolaze dvojica pilota. No nije se znalo ni gdje će sletjeti i kada. MiG-21 brigadira Selaka je u Hrvatskom ratnom zrakoplovstvu (HRZ) bio znan pod imenom "Osvetnik Dubrovnika", djelovao je tijekom cijeloga rata u Hrvatskoj, pa i poslije, a otpisan je 2004 godine.

### Karijera u HRZ-u i poslije

Tokom rata u Hrvatskoj brigadir Selak je bio pilot u 1. eskadrili lakih borbenih zrakoplova u Čakovcu, zatim zapovjednik zrakoplovnog voda u Zapovjedništvu HRZ-a i PZO-a, te zapovjednik voda 91. zb Pleso. Od 1996 godine obnašao je zadaću probnog pilota u sektoru kontrole u Zrakoplovno-tehničkom zavodu, te kasnije voditelja odsjeka u Odjelu kontrole kvalitete u Zavodu. Od 2012 djeluje kao probni pilot HRZ-a. Brigadir Selak je jedini inozemni pilot kojemu je Izrael iskazao čast da u izraelskom MiG-u-21 leti iznad Izraela. Brigadir Selak je ujedno i kopilot na kanaderu Canadair CL-215.

2012 godine brigadir Selak je sigurno prizemljio MiG-21 (dvosjed) sa kojeg je tijekom leta otpao poklopac zadnje pilotske kabine. Zrakoplov je tek bio stigao sa servisa motora u Zrakoplovno tehničkom zavodu. Na visini od 2800 metara i pri brzini od 850 km/h, brigadir Selak začuo je eksploziju. Stražnja kabina se napunila dimom i prašinom, te počela gorjeti. Kabina se potom rasprsnula, a stražnji poklopac je odletio. Da je na MiG-u ispao poklopac kabine, brigadir Selak je saznao tek nakon što je uspješno prizemljio zrakoplov. Zbog tog junačkog čina brigadir Selak je bio proglašen herojem, te je za to dobio priznanje "Ponos Hrvatske" 2012 godine.

2014 godine brigadir Selak je krenuo na probni let s jednim od MiG-ova-21 pristiglih sa remonta iz ukrajinskog remontnog zavoda u Odesi. Popeo se na 1300 metar visine i potom počeo probijati zvučni zid. Tada se čula detonacija, a u pilotskoj kabini se zadimilo. Brigadir Selak je odmah osjetio da se motor MiG-a ugasio, pa je avion počeo brzo ponirati. Brigadir Selak je pokušao upaliti motor u poniranju, no nije uspio. Tada je već počeo gledati kamo da usmjeri zrakoplov kako ne bi stradali civili na zemlji, no ipak je još jednom pokušao pokrenuti motor. Iz drugog pokušaja uspio je pokrenuti motor MiG-a dok je bio na 6000 metara visine, te ga je odmah potom uspješno spustio na Pleso. Brigadir Selak je na konferenciji za novinare izjavio: "*Bio je to rutinski probni let 5. lipnja na nadzvučnim brzinama i velikim visinama kako bi se izvršila proba motora u najnepovoljnijim uvjetima rada. Došlo je do proboja zraka u motor što je u normalnom letu nenormalno, a u probnom letu normalno i događa se. Odradio sam izvanredni postupak koji se u toj situaciji radi, a to je da sam sam spustio avion na visine na kojima je moguće izvršiti pokretanje motora. Je li remont dobar ili nije, pa motor se pokrenuo, mislim da to dovoljno govori.*"

Odlikovanja i pohvale
---------------------

* Red kneza Domagoja s ogrlicom
* Spomenica Domovinskog rata
* Spomenica Domovinske zahvalnosti
* Medalja Bljesak
* Medalja Oluja
* Medalja za iznimne pothvate